Tore Pryser

Tore Pryser (født 9. januar 1945 i Oslo) er en norsk historiker. Han er professor i historie ved Høgskolen i Lillehammer, og har arbeidet mest med sosialhistorie, lokalhistorie, samtidshistorie, arbeiderbevegelsens historie, mellomkrigstiden og andre verdenskrig.

Bakgrunn 
Pryser er utdannet cand. philol. med hovedfag i historie fra Universitetet i Oslo. Han er professor i samtidshistorie ved Høgskolen i Lillehammer, og har vært ansatt der siden 1975. Han var den første av høgskolens ansatte som oppnådde professorkompetanse basert på sitt forskningsvirke ved daværende Oppland distriktshøgskole i 1993.

Pryser har i flere år markert seg som kritisk til den rådende versjonen av Norges krigsinnsats under krigen og hevdet blant annet i 1998 at rammene for historieskrivningen om okkupasjonen har vært snevre. Uttalelsen kom etter at Riksarkivet stengte sine dører for historikeren Lars Borgersrud, en avgjørelse som etter kort tid ble omgjort. I desember 2008 påsto han i Klassekampen at norsk krigshistorie er unyansert, ensidig nasjonal og bevisst tilslørende. Han utdypet med å hevde at krigshistorien er skrevet i svart og hvitt, og at den enten handler om svartmaling av dem som gikk inn i NS, eller glorifisering av motstandskjempere i Milorg og Kompani Linge. 

Han uttalte videre at bakgrunnen for slike skjevheter er at et bestemt miljø tok kontroll over historieformidlingen etter krigen: «Historien om krigen var et ledd i nasjonsbyggingen. En smal krets av aktører har preget historieforståelsen». Pryser hevder videre at Jens Chr. Hauge var den sentrale strategen blant motstandsfolk med tilknytning til Arbeiderpartiet, og at Norges Hjemmefrontmuseum sprang ut av dette miljøet, og de fremdeles formidler et ensidig historiesyn. «Vi håpet at det ville utvikle seg til en mer kritisk institusjon når faghistorikere fikk kontrollen. Men det er fortsatt Milorgledelsens fortolking som dominerer». Han mener videre at konsekvensene av dette er at mange emner har blitt lite utforsket. «For eksempel vet vi lite om hvordan jødeaksjonene ble gjennomført i Norge. Det økonomiske samarbeidet med tyskerne under krigen er også lite utforsket».

Pryser har også befattet seg med norske kvinners deltagelse under andre verdenskrig og mener at deres rolle har blitt glemt. I 2007 utgav han boka Kvinner i hemmelige tjenester, som både omhandler kvinner som stilte seg i tysk tjeneste, norsk tjeneste og kvinner som var dobbelagenter.

I 2001 utgav han Hitlers hemmelige agenter, som omhandlet en rekke nordmenn som arbeidet for tysk etterretning, men som slapp straff etter krigen. Boka ble regnet som banebrytende da norsk okkupasjonshistorie tidligere hadde vært tilbakeholden med å navngi nordmenn i tysk tjeneste.

Priser 
Pryser ble i 2008 tildelt FoU-prisen med begrunnelsen at han er en markant historieforsker i nasjonal og internasjonal sammenheng, med en stor og variert produksjon. «I tillegg har Pryser lagt ned en betydningsfull innsats for å bygge bro mellom forskningsinstitusjon og det omkringliggende samfunn».

Bibliografi 

 Samarbeid, tilpasning og motstand - mer svik og gråsoner, Svein Sandnes Bokforlag, 2023 ISBN 9788293903291
 Fra varm til kald krig - etterretningskuppet på Lillehammer i frigjøringsdagene 1945 og et mulig mord, Svein Sandnes Bokforlag, 2022 ISBN 9788293903017
 Svik, gråsoner, overvåking og Stay Behind, Svein Sandnes Bokforlag, 2021 ISBN 9788292945810
 Storspion, dobbeltagent eller svindler? : historien om Karl-Heinz Krämer og hans spionnettverk under andre verdenskrig, Orkana akademisk, 2020, ISBN 9788281043763
 Frigjøringsdagene 1945 (brennpunkt Lillehammer), Svein Sandnes Bokforlag, 2020 ISBN 9788292945575
 Jødeaksjonen - og nye gråsoner, Svein Sandnes Bokforlag, 2019 ISBN 9788292945476
 Svik, gråsoner og heltemot, Svein Sandnes Bokforlag, 2018 ISBN 9788292945322
 1814 i Oppland : bønder, øvrighet og soldater, Pax forlag, Oslo, 2013 ISBN 9788253036663
 Tyske hemmelige tjenester i Norden. Spionsaker og aktører 1930-1950, Universitetsforlaget, Oslo, 2012 ISBN 9788215020594
 Varulven og andre agenthistorier : svik og gråsoner under 2. verdenskrig, Spartacus Forlag, Oslo, 2011 ISBN 978-82-430-0604-1
 USAs hemmelige agenter. Den amerikanske etterretningstjenesten OSS i Norden under andre verdenskrig, Universitetsforlaget, Oslo, 2010 ISBN 9788215015866
 Svik og gråsoner : norske spioner under 2. verdenskrig, Spartacus, 2010 ISBN 9788243005075
 Kvinner i hemmelige tjenester : etterretning i Norden under den annen verdenskrig Cappelen Damm, 2008 ISBN 9788202283360
 Bokanmeldelse av Norsk innvandringshistorie, bind 2. av Einar Niemi, Jan Eivind Myhre og Knut Kjeldstadli: Innvandring og innvandrere til Norge 1814–1940 Historisk tidsskrift 2006 85: 129 
 Hitlers hemmelige agenter : tysk etterretning i Norge 1939-1945, Universitetsforlaget, 2001 ISBN 8215000754
 Bind 4 i Samlagets norske historie: Norsk historie 1814-1860, Frå standssamfunn mot klassesamfunn 1999
 Arbeiderbevegelsen og Nasjonal samling : om venstrestrømninger i Quislings parti NS, Oppland distriktshøgskole 1991
 Fra varm til kald krig : etterretningskuppet på Lillehammer i frigjøringsdagene 1945 og et mulig mord, Universitetsforlaget 1994 ISBN 8200219429
 Noen konsekvenser av fagpolitikken i 1980-åra Historisk tidsskrift 1989 68: 463-478 
 Bind 4 i Arbeiderbevegelsens historie i Norge 1988
 Gesellar, rebellar og svermarar : om "farlege folk" rundt 1850, Samlaget 1982 ISBN 8252122256
 Internasjonale «revolusjonære» strømninger i Norge 1847-49. Noen forbindelser på individplanet Historisk tidsskrift 1981 60: 105-132 
 Klassebevegelse eller folkebevegelse? : en sosialhistorisk undersøkelse av thranittene i Ullensaker, Universitetsforlaget 1977 ISBN 8200016846

Se også 

 Kai Holst
 Lillehammer-kuppet

Referanser

Eksterne lenker  

Norske historieprofessorer
Personer fra Oslo